IZVEDBENA UREDBA KOMISIJE (EU) 2022/2240

z dne 20. oktobra 2022

o spremembi Izvedbene uredbe (EU) 2021/1378, Izvedbene uredbe (EU) 2021/2119 in Izvedbene uredbe (EU) 2021/2307 glede uporabe kvalificiranega elektronskega žiga za izdajo certifikatov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (1) ter zlasti člena 35(10), člena 43(7) in člena 45(4) Uredbe,

ob upoštevanju naslednjega:

(1) V skladu s členom 35(1), točka (a), Uredbe (EU) 2018/848 se certifikat, ki ga pristojni organi ali, kadar je ustrezno, nadzorni organi ali izvajalci nadzora izdajo izvajalcem dejavnosti ali skupinam izvajalcev dejavnosti, po možnosti izda v elektronski obliki. Elektronski sistem TRACES (Trade Control and Expert System) iz Izvedbene uredbe Komisije (EU) 2019/1715 (2) omogoča izdajo certifikatov iz člena 35 Uredbe (EU) 2018/848 v elektronski obliki. Izvedbena uredba Komisije (EU) 2021/2119 (3) zahteva, da se certifikat iz člena 35 Uredbe (EU) 2018/848 od 1. januarja 2023 izdaja v elektronski obliki z uporabo sistema TRACES.

(2) Za zaščito certifikatov, ki se izdajo izvajalcem dejavnosti in skupini izvajalcev dejavnosti, je za njihovo izdajo primerno uvesti uporabo kvalificiranega elektronskega žiga, kot je opredeljen v členu 3, točka 27, Uredbe (EU) št. 910/2014 Evropskega parlamenta in Sveta (4). Da se vsem zadevnim akterjem omogoči dokončanje prijave za kvalificirani elektronski žig, je treba določiti, da mora biti certifikat iz člena 35 Uredbe (EU) 2018/848 s kvalificiranim elektronskim žigom opremljen od 1. julija 2023 naprej.

(3) Izvedbeno uredbo (EU) 2021/2119 bi bilo zato treba ustrezno spremeniti.

(4) V skladu s členom 1, prvi odstavek in drugi odstavek, točka (a), Izvedbene uredbe Komisije (EU) 2021/1378 (5) morajo nadzorni organi in izvajalci nadzora, priznani v skladu s členom 46(1) Uredbe (EU) 2018/848, izvajalcem dejavnosti, skupinam izvajalcev dejavnosti in izvoznikom v tretjih državah, ki so bili predmet nadzora iz člena 45(1), točka (b)(i), navedene uredbe, od 1. januarja 2023 naprej izdajati certifikate v elektronski obliki z uporabo sistema TRACES.

(5) Za zaščito certifikatov, ki se izdajo izvajalcem dejavnosti, skupinam izvajalcev dejavnosti in izvoznikom, je za njihovo izdajo primerno uvesti uporabo kvalificiranega elektronskega žiga. Da se vsem zadevnim akterjem omogoči dokončanje prijave za kvalificirani elektronski žig, je treba določiti, da mora biti certifikat za izvajalce dejavnosti, skupine izvajalcev dejavnosti in izvoznike v tretjih državah s kvalificiranim elektronskim žigom opremljen od 1. julija 2023 naprej.

(6) Izvedbeno uredbo (EU) 2021/1378 bi bilo zato treba ustrezno spremeniti.

(7) V zvezi s certifikatom o kontrolnem pregledu v papirni obliki in izpiskom certifikatov o kontrolnem pregledu v papirni obliki, potrjenima v papirni obliki z ročnim podpisom v skladu z Delegirano uredbo Komisije (EU) 2021/2306 (6), je Delegirana uredba Komisije (EU) 2022/2238 (7) podaljšala prehodne določbe do 30. novembra 2022, da bi vsem zadevnim akterjem omogočila dokončanje prijave za kvalificirani elektronski žig. To podaljšanje bi bilo treba upoštevati v opombah za izpolnitev vzorca izpiska certifikata o kontrolnem pregledu iz Izvedbene uredbe Komisije (EU) 2021/2307 (8). Delegirana uredba (EU) 2022/2238 podaljšuje do 30. novembra 2022 tudi možnost, da v Ukrajini nahajajoča se pooblaščena oseba nadzornega organa ali izvajalca nadzora, ki nima kvalificiranega elektronskega žiga, certifikat o kontrolnem pregledu pripravi in pošlje v sistemu TRACES v elektronski obliki brez kvalificiranega elektronskega žiga v polju 18 certifikata.

(8) Izvedbeno uredbo (EU) 2021/2307 bi bilo zato treba ustrezno spremeniti.

(9) Zaradi izteka prehodnega obdobja za certifikate v papirni obliki in odstopanja za Ukrajino 30. junija 2022 bi se morala ta sprememba uporabljati retroaktivno od 1. julija 2022.

(10) Ukrepi iz te uredbe so v skladu z mnenjem Odbora za ekološko pridelavo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2021/2119 Izvedbena uredba (EU) 2021/2119 se spremeni: (1) v členu 1 se doda naslednji odstavek: „Certifikat iz člena 35(1) Uredbe (EU) 2018/848 je opremljen s kvalificiranim elektronskim žigom, kot je opredeljen v členu 3, točka 27, Uredbe (EU) št. 910/2014 Evropskega parlamenta in Sveta (*1). (*1) Uredba (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (UL L 257, 28.8.2014, str. 73).“;" (2) v členu 5 se za tretjim odstavkom doda naslednji odstavek: „Člen 1, drugi odstavek, se uporablja od 1. julija 2023.“.

Člen 2 Sprememba Izvedbene uredbe (EU) 2021/1378 Izvedbena uredba (EU) 2021/1378 se spremeni: (1) v členu 1, drugi odstavek, točka (a), se doda naslednja točka (iii): „(iii) opremljen je s kvalificiranim elektronskim žigom, kot je opredeljen v členu 3, točka 27, Uredbe (EU) št. 910/2014 Evropskega parlamenta in Sveta (*2); (*2) Uredba (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (UL L 257, 28.8.2014, str. 73).“;" (2) v členu 3 se za tretjim odstavkom doda naslednji odstavek: „Člen 1, drugi odstavek, točka (a)(iii), se uporablja od 1. julija 2023.“; (3) Priloga I se nadomesti z besedilom v Prilogi k tej uredbi.

Člen 3 Sprememba Izvedbene uredbe (EU) 2021/2307 V delu II Priloge k Izvedbeni uredbi (EU) 2021/2307 se v četrtem odstavku opomb v zvezi s poljem 12 in v drugem odstavku opomb v zvezi s poljem 13 datum „30. junija 2022“ nadomesti s „30. novembra 2022“.

Člen 4 Začetek veljavnosti in uporaba Ta uredba začne veljati tretji dan po objavi v Uradnem listu Evropske unije. Člen 3 se uporablja od 1. julija 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 20. oktobra 2022 Za Komisijo predsednica Ursula VON DER LEYEN

(1) UL L 150, 14.6.2018, str. 1.

(2) Izvedbena uredba Komisije (EU) 2019/1715 z dne 30. septembra 2019 o pravilih za delovanje sistema upravljanja informacij za uradni nadzor in njegovih sistemskih komponent (uredba o IMSOC) (UL L 261, 14.10.2019, str. 37).

(3) Izvedbena uredba Komisije (EU) 2021/2119 z dne 1. decembra 2021 o določitvi podrobnih pravil o nekaterih evidencah in izjavah, ki se zahtevajo od izvajalcev dejavnosti in skupin izvajalcev dejavnosti, ter o tehničnih sredstvih za izdajo certifikatov v skladu z Uredbo (EU) 2018/848 Evropskega parlamenta in Sveta ter spremembi Izvedbene uredbe Komisije (EU) 2021/1378 glede izdaje certifikata za izvajalce dejavnosti, skupine izvajalcev dejavnosti in izvoznike v tretjih državah (UL L 430, 2.12.2021, str. 24).

(4) Uredba (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES (UL L 257, 28.8.2014, str. 73).

(5) Izvedbena uredba Komisije (EU) 2021/1378 z dne 19. avgusta 2021 o določitvi nekaterih pravil v zvezi s certifikatom, izdanim izvajalcem dejavnosti, skupinam izvajalcev dejavnosti in izvoznikom v tretjih državah, ki se ukvarjajo z uvozom ekoloških proizvodov in proizvodov iz preusmeritve v Unijo, ter določitvi seznama priznanih nadzornih organov in izvajalcev nadzora v skladu z Uredbo (EU) 2018/848 Evropskega parlamenta in Sveta (UL L 297, 20.8.2021, str. 24).

(6) Delegirana uredba Komisije (EU) 2021/2306 z dne 21. oktobra 2021 o dopolnitvi Uredbe (EU) 2018/848 Evropskega parlamenta in Sveta s pravili o uradnem nadzoru pošiljk ekoloških proizvodov in proizvodov iz preusmeritve, namenjenih za uvoz v Unijo, ter o certifikatu o kontrolnem pregledu (UL L 461, 27.12.2021, str. 13).

(7) Delegirana uredba Komisije (EU) 2022/2238 z dne 22. avgusta 2022 o spremembi Delegirane uredbe (EU) 2021/2306 glede prehodnih določb za certifikate o kontrolnem pregledu in njihove izpiske ter glede prehodnih določb za certifikate o kontrolnem pregledu, izdane v Ukrajini (glej stran 3 tega Uradnega lista).

(8) Izvedbena uredba Komisije (EU) 2021/2307 z dne 21. oktobra 2021 o pravilih o dokumentih in uradnih obvestilih, ki se zahtevajo za ekološke proizvode in proizvode iz preusmeritve, namenjene za uvoz v Unijo (UL L 461, 27.12.2021, str. 30).